钦定古今图书集成/理学汇编/经籍典/第121卷 > 后汉班固白虎通德论 > 《巡狩》
## 钦定古今图书集成/理学汇编/经籍典/第121卷 > 后汉班固白虎通德论 > 《巡狩》

王者所以巡狩者何？巡者，循也；狩，牧也。为天下循行
守牧民也。道德太平，恐远近不同化，幽隐自不得所，
考礼义，正法度，同律历，计时月，皆为民也。《尚书》曰：“遂
觐束后，协时月正日，同律度量衡，修五礼，畔者君讨，
有功者赏之。”《尚书》曰：“明试以功，车服以庸。”巡狩以夏
之仲月者，同律度当得其中也。二月、八月昼夜分，五
月十一月，阴阳终。《尚书》曰：“二月东巡狩，至于岱宗，柴；
五月南巡狩，至于南岳；八月西巡狩，至于西岳；十有
一月朔巡狩，至于北岳。”所以五岁巡狩何？为太烦也，
过五年为太疏也。因天道时有所生，岁有所成。三岁
一闰，天道小备，五岁再闰，天道大备。故五岁一巡狩。
巡狩祭天何？本巡狩为祭天告至。《尚书》曰：“东巡狩至
于岱宗”，柴也。王者出，必告庙何？孝子出辞反面，事死
如事生。《尚书》：归，假于祖祢。